Boligmarkedet i Ishavsbyen er på sitt aller heteste noensinne.

Omtrent ni av ti boliger selges etter den første visningen. I tillegg har meglere i Tromsø bitt seg merke i en ny trend:

Nå har folk begynt å kjøpe boliger som meglerne ikke engang har rukket å legge ut i det åpne markedet.

- Det er gjerne studenter som kommer sørfra sammen med foreldrene. De vet hvor anstrengt leiemarkedet er her i byen, og kommer derfor innom her og spør «hva har dere?». Vi har solgt flere boliger i august som aldri har blitt annonsert noen steder, forteller Daniel Eriksen Martinsen, daglig leder og megler i Eiendomsmegler 1 i Tromsø.

LES OGSÅ: Nå er boligprisene i Tromsø avisstoff i USA

Sparer annonsekroner

Å kjøpe en leilighet som ennå ikke er lagt ut i markedet kan ha både positive og negative følger for begge parter.

Selger risikerer å gå glipp av en potensielt heftig budrunde, samtidig som at kjøperen i verste fall kjøper boligen til overpris.

- Som regel finner man en grei løsning. Totalpakken av en slik ordning kan ofte være bra for begge parter. Det er gjerne snakk om overtakelse i løpet av kort tid, og selger slipper å forberede boligen til visning. Normalt sett pleier slike handler å skje rundt takst, eller litt over dersom taksten er noen måneder gammel, sier Martinsen.

- Du kan si at selgere får en pris i øvre sjikt av det takstmannen tror markedet er villig til å betale for boligen, legger han til.

I tillegg sparer selgeren mellom ti og femten tusen kroner i annonseringskostnader, forteller Martinsen.